《费氏横林孝友堂诗为学士钟石赋》
明代·严嵩

地擅溪山美，乡称德义门。衣冠先泽远，诗礼古风存。

瓜蔓绵相先，槐阴绿正繁。傍岩开甲第，绕砌树芳荪。

叠嶂芙蓉峙，飞流玉练奔。赭亭春秀茗，绩石夜闻猿。

萝幌摊书静，萍池洗墨浑。钓游仍旧里，腾翥并天阍。

黄阁崇师保，中朝伟弟昆。朝回珂满路，燕集醴盈尊。

遗范元无改，殊恩讵可论。秪应传五桂，名比窦家村。